
Zagreb, 10. svibnja 2020. 


Preporuke za sprječavanje zaraze COVID-19 tijekom održavanja proba umjetnika i 
djelatnika u kulturi pojedinačno ili u manjim skupinama 


Održavanje proba dopušta se profesionalnim umjetnicima i djelatnicima u kulturi, pojedinačno ili u 
manjim skupinama. 


1. Opće preporuke 





Pojačana osobna higijena. Treba izbjegavati rukama dodirivati usta, nos, oči i lice. 


Higijena ruku. Pri ulasku i izlasku umjetnici, voditelji i osoblje trebaju dezinficirati ruke. Na ulazu u 
prostor te unutra na još pokojem lakše dostupnom mjestu, treba osigurati dozatore s dezinfekcijskim 
sredstvom. Dezinficijens za ruke treba biti na bazi etilnog 70 % alkohola radi ili drugog sredstva s 
deklariranim virucidnim djelovanjem, prema uputama proizvođača, a pritom biti prikladan za 
korištenje na koži. 


Fizička distanca. Za cijelo vrijeme boravka u prostorima gdje se održava proba, uključujući dolazak, 
pripremu i odlazak preporučuje se održavanje fizičkog razmaka između osoba od 1,5 metra osim u 
pjevačkim i puhačkim dionicama kada se preporučuje razmak između sudionika od najmanje 2 metra, 
kao i za vrijeme proba glazbenika s puhačkim instrumentima gdje se preporučuje fizička distanca 
između osoba od 2 metra. 


Dezinficijens. Sredstvo za dezinfekciju potrebno je u količini od 1 do 2 ml nanijeti na suhe i čiste 
dlanove (obično jedan potisak, ili prema uputama proizvođača). Dlanove i područje između prstiju 
potrebno je protrljati dok se ne osuše, a sredstvo nije potrebno isprati. Potrebno je voditi brigu o 
dostatnoj upotrebi dezinficijensa za ruke te se treba obavezno javiti odgovornoj osobi ako u dozatoru 
preostane manja količina sredstva za dezinfekciju, kako bi se osigurao novi. 


Kašljanje/kihanje. Kod kašljanja i kihanja prekrivaju se usta i nos laktom ili papirnatom maramicom 
koju poslije treba odbaciti u koš za otpad s poklopcem te treba dezinficirati ruke. Pri kašljanju i 
kihanju treba okrenuti lice od drugih osoba. 


Posuđe. Tijekom probe s drugim osobama ne treba dijeliti čaše, drugo posuđe ili druge predmete. 


Maske za lice. Preporučuje se korištenje maske za lice tijekom ulaska, boravka i izlaska iz prostora, 
osim u trenutcima probe te za one izvođače kojima to onemogućava probu. Upute za pravilno 
korištenje maski za lice dostupne su na poveznici: 


https://www.hzjz.hr/wp-content/uploads/2020/03/Maske-za-lice-1.pdf 

Dnevno mjerenje tjelesne temperature. Umjetnici i osoblje trebaju prije dolaska na probu izmjeriti 
svoju tjelesnu temperaturu. Ako je viša od 37,2“C u jutarnjim satima, odnosno ako se osoba osjeća 
bolesno ili ima bilo koje znakove bolesti (odnosi se na sve simptome i znakove bolesti, ne samo na 
bolesti dišnih puteva), treba se javiti nadređenom i ne dolaziti na posao dok se telefonski ne javi 
nadležnom obiteljskom liječniku. 


Evidencija. Za svaku probu uspostavit će se sustav vođenja evidencije (podaci o umjetniku, voditelju i 
eventualno ostalim uključenim osobama potrebnim za odvijanje probe te lokacija probe) radi 
naknadnog lakšeg epidemiološkog praćenja kontakata u slučaju pojave zaraze virusom SARS-CoV-2. 


2. Boravak u kulturnim ustanovama i drugim objektima i prostorima predviđenima za 
odvijanje proba za kulturno-umjetničke programe 





Trajanje boravka. Proba se mora organizirati na način da bude vremenski skraćena koliko je to 
moguće te tako da se u što većoj mjeri osigura fizičko distanciranje umjetnika i osoblja, uz pojačanu 
osobnu higijenu i higijenu prostora. Ako je odlazak na probu i povratak povezan s putovanjem javnim 
prijevozom, potrebno je poštovati za to donesene mjere. 


Raspored proba. Probe se smiju održavati samo sukladno rasporedu i s točno onim umjetnicima i 
voditeljima te uz prisustvo potrebnog tehničkog osoblja koje je navedeno u rasporedu. 


Raspored osoba. Preporučuje se izbjegavanje fizičkog kontakta, a za probe na kojima nije moguće 
održavati fizičku distancu, preporučuje se da uvijek iste osobe odrade probu. 


Puhačke sekcije. Preporučuje se za probe puhačkih sekcija povećanje fizičke distance na minimalno 2 
metra uz postavljanje zaštitnih pregrada između umjetnika, ako je moguće. 


Probe na otvorenom. Ako je moguće, preporučuje se održavanje proba na otvorenom prostoru uz 
minimalnu udaljenost od 1,5 metra, odnosno 2 metra za puhačku sekciju i pjevače. 


Dezinfekcija opreme. Nakon korištenja, rekviziti i ostala oprema se po završetku probe moraju 
dezinficirati. 

Presvlačenje i tuširanje. Nakon probe preporučuje se da umjetnici i voditelji presvlačenje i tuširanje 
obave u što je moguće kraćem vremenskom periodu poštujući mjere fizičke distance. Kad god je to 
moguće, tuširanje se obavlja kući. 


3. Pojačana higijena prostora 





Prozračivanje prostora. Preporučuje se da se prostor prozračuje najmanje dvaput dnevno na 
minimalno pola sata prije i nakon probe ili, ako je moguće, da se ostavi otvoren prozor tijekom probe. 
Prilagođeno epidemiološkoj situaciji trenutno se preporučuje da klasični klimatizacijski uređaji budu 
izvan uporabe kada god je to moguće te da se prostor prozračuje provjetravanjem. 


Veličina prostora. Organizacija proba moguća je isključivo u prostorima koji mogu udovoljiti 
tehničkim i sigurnosnim uvjetima da se može poštovati fizičku udaljenost od 1,5 metra, odnosno 
2 metra za puhače i za pjevače. 

Čišćenje prostora. Dodirne točke kao što su ručke na vratima, ručke na prozorima, radne površine, 
rukohvate, slavine u toaletima, tipke vodokotlića, prekidače za struju, zvona na vratima, tipke u 
dizalima te druge dodirne površine koje koristi veći broj osoba neophodno je dezinficirati prije 
početka i na kraju svake probe, a najmanje dvaput dnevno. 


Detaljnije upute dostupne su na sljedećim poveznicama: 


4. Upute za čišćenje i dezinfekciju 





Bez oboljelih od COVID-19: 


*  https://bit.Iy/2VLkkt3 
Osobe pod sumnjom ili oboljele od COVID-19: 


*  https://bit.ly/3d1WmiS 


